CELEX: 32020D2138
Language: ga
Date: 2020-12-15 00:00:00
Title: Cinneadh (AE) 2020/2138 ón gComhairle an 15 Nollaig 2020 maidir leis an seasamh atá le glacadh thar ceann an Aontais Eorpaigh sa Chomhchoiste a bunaíodh leis an gComhaontú um an gComhlimistéar Eitlíochta idir an tAontas Eorpach agus a Bhallstáit, de pháirt, agus an tSeoirsia, den pháirt eile, i dtaca le rialacha nóis imeachta an Chomhchoiste a ghlacadh

18.12.2020   
               
               
                  GA
               
               
                  Iris Oifigiúil an Aontais Eorpaigh
               
               
                  L 430/17
               
            
         CINNEADH (AE) 2020/2138 ÓN gCOMHAIRLE
         an 15 Nollaig 2020
         maidir leis an seasamh atá le glacadh thar ceann an Aontais Eorpaigh sa Chomhchoiste a bunaíodh leis an gComhaontú um an gComhlimistéar Eitlíochta idir an tAontas Eorpach agus a Bhallstáit, de pháirt, agus an tSeoirsia, den pháirt eile, i dtaca le rialacha nóis imeachta an Chomhchoiste a ghlacadh
         TÁ COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh, agus go háirithe Airteagal 100(2) de i gcomhar le hAirteagal 218(9) de,
         Ag féachaint don togra ón gCoimisiún Eorpach,
         De bharr an mhéid seo a leanas:
         
                     (1)
                  
                  
                     Thug an tAontas an Comhaontú um an gComhlimistéar Eitlíochta idir an tAontas Eorpach agus a Bhallstáit, de pháirt, agus an tSeoirsia, den pháirt eile (1) (“an Comhaontú”) i gcrích trí bhíthin Chinneadh (AE) 2020/948 ón gComhairle (2) agus tháinig sé i bhfeidhm an 2 Lúnasa 2020.
                  
               
                     (2)
                  
                  
                     Le hAirteagal 22 den Chomhaontú bunaítear Comhchoiste atá comhdhéanta d’ionadaithe de chuid na bPáirtithe (“an Comhchoiste”) chun riar agus cur chun feidhme cuí an Chomhaontaithe a áirithiú.
                  
               
                     (3)
                  
                  
                     Foráiltear le hAirteagal 22(3) den Chomhaontú go bhfuil an Comhchoiste chun a rialacha nóis imeachta a ghlacadh.
                  
               
                     (4)
                  
                  
                     Chun cur chun feidhme cuí an Chomhaontaithe a áirithiú, ba cheart rialacha nóis imeachta an Chomhchoiste a ghlacadh.
                  
               
                     (5)
                  
                  
                     Is iomchuí an seasamh atá le glacadh thar ceann an Aontais sa chéad chruinniú den Chomhchoiste a bhunú, ós rud é gur cinneadh a mbeidh éifeachtaí dlíthiúla aige ar an Aontas a bheidh sa chinneadh ón gComhchoiste lena nglactar a rialacha nós imeachta. Ba cheart seasamh an Aontais sa Chomhchoiste a bhunú ar an Dréachtchinneadh ón gComhchoiste,
                  
               TAR ÉIS AN CINNEADH SEO A GHLACADH:
         
            Airteagal 1
            
               1.   Is ar an Dréachtchinneadh ón gComhchoiste (3) a bhunófar an seasamh atá le glacadh thar ceann an Aontais sa chéad chruinniú den Chomhchoiste a bunaíodh le hAirteagal 22 den Chomhaontú um an gComhlimistéar Eitlíochta idir an tAontas Eorpach agus a Bhallstáit, de pháirt, agus an tSeoirsia, den pháirt eile, i dtaca le rialacha nós imeachta an Chomhchoiste a ghlacadh.
            
            
               2.   Féadfaidh ionadaithe an Aontais sa Chomhchoiste mionathruithe ar an Dréachtchinneadh ón gComhchoiste a aontú gan cinneadh eile ón gComhairle.
            
         
         
            Airteagal 2
            Tiocfaidh an Cinneadh seo i bhfeidhm ar dháta a ghlactha.
         
         
            Arna dhéanamh sa Bhruiséil, 15 Nollaig 2020.
            
               
                  Thar ceann na Comhairle
               
               
                  An tUachtarán
               
               J. KLOECKNER
            
         
         
            (1)  IO L 321, 20.11.2012, lch. 3.
         
            (2)  Cinneadh (AE) 2020/948 ón gComhairle an 26 Meitheamh 2020 maidir leis an gComhaontú um an gComhlimistéar Eitlíochta idir an tAontas Eorpach agus a Bhallstáit, de pháirt, agus an tSeoirsia, den pháirt eile, a thabhairt i gcrích thar ceann an Aontais (IO L 212, 3.7.2020, lch. 3).
         
            (3)  Féach doiciméad ST13385/20 ar http://register.consilium.europa.eu